**מיכאל מירילשוילי** (בגאורגית: **მიხო მირილაშვილი**; נולד ב-1 במאי 1960) הוא איש עסקים ופילנתרופ ישראלי-גאורגי. עוסק בעיקר בתחומי הנדל"ן, היהלומים, האנרגיה המתחדשת והניו מדיה. משמש כנשיא "קונגרס יהודי סנט פטרסבורג".

תולדות חייו
-----------

נולד ב-1960 בעיירה קולאשי שבגאורגיה. אביו משה מיכאל היה תעשיין. ב-1977 עבר לסנט פטרסבורג (אז לנינגרד), שם למד רפואה והוסמך כרופא ילדים. בראשית שנות ה-80 השתלב בעסקי המשפחה של אביו. בשנות ה-90 היו ברשות המשפחה מספר חברות בתחום הנדל"ן, אותן הרחיב מירילשוילי מעבר למדינות חבר העמים לשעבר.

בשנת 2001 נידון ברוסיה ל-12 שנות מאסר בגין קשירת קשר לביצוע עבירה, לאחר שבית המשפט קבע שמירילשוילי הורה על חטיפת והוצאתם להורג של חוטפי אביו, וקרובי משפחתם. מירילשוילי ישב בכלא במשך שמונה שנים. בזמן שהותו בכלא, מירילשווילי נאבק בגזר הדין בבית הדין האירופי לזכויות אדם בשטרסבורג שבצרפת. בית המשפט הצהיר כי השגת הראיות ובחינתן נעשו בצורה בלתי הוגנת ואינה עומדת בדרישות הליך הוגן.

לאחר שחרורו, פעל בסנט פטרסבורג ובישראל. מירילשוילי ומשפחתו עלו לישראל בשנת 1995, אחר כך חזר לרוסיה, ושוב עלה לישראל בשנת 2009.

בשנת 2023, קראה ממשלת אוקראינה להטיל עליו עיצומים בין-לאומיים בטענה שתמך ברוסיה והטילה עליו עיצומים.

פעילות עסקית
------------

מירילשוילי משמש כנשיא קבוצת ההחזקות הרוסית "פטרומיר". הוא היה חבר בהנהלת חברת "Lukoil North West petroleum" העוסקת בתחום האנרגיה. כן היה בעלים של ערוץ טלוויזיה ושל מספר קניונים ומרכזים מסחריים בסנט פטרסבורג. שימש כנשיא CONTI, תאגיד הימורים בסנט פטרסבורג, שהפעיל שישה בתי קזינו ואתרי הימורים.

בשליטתו של מירילשוילי מספר חברות שהוקמו בישראל בשנים האחרונות: "כיתעים", פלאריום גלובל, המפתחת משחקי רשת; "באר יצחק אנרגיה" המתמחה באנרגיה חדשה; וחברת "חושן ארגמן" העוסקת ביהלומים.

ב-2006 יסדה משפחת מירילשוילי את הרשת החברתית המקוונת הרוסית וי-קונטקטה (Vkontakte). בשנת 2013 מכרה המשפחה את החזקותיה בחברה.

בנו יצחק מחזיק ב-78% ממניות חברת הנדל"ן "רוטשטיין", המתמחה בבניה לציבור הדתי לאומי.

בשנת 2012 החל מירילשוילי לעסוק בתחום קידוחי הגז בישראל.

פעילות פילנתרופית
-----------------

מירילשוילי תרם לעמותת מגדל אור של הרב יצחק דוד גרוסמן. כן תרם מספר ספרי תורה ליחידות צה"ל דרך האגודה למען החייל ועמותת "אור לחייל". שימש יו"ר חבר הנאמנים הבינלאומי של זק"א.

בעקבות השרפה בכרמל (2010) תרם יחד עם איש העסקים אלכסנדר משקביץ להקמת צי של כלי רכב למכבי האש. ב-2012 חכר מטוס עבור רופאים ופרמדיקים ישראלים שיצאו לטפל בנפגעי הפיגוע בבורגס שבבולגריה.

מירילשוילי משמש כנשיא "קונגרס יהודי סנט פטרסבורג", סגן נשיא של "הקונגרס היהודי-רוסי", סגן הנשיא הראשון של הקונגרס היהודי האירו-אסיאתי, נשיא "מכבי רוסיה" ונשיא מרכז "תורה וחסד" ליהדות גאורגיה.

  

בשנת 2020 מירשוילי תרם שלוש יחידות של מטהר מים מן האוויר של חברת ווטרג'ן לעזה, מהן אחת סופקה לבית החולים א-רנתיסי.

חיים פרטיים
-----------

מירילשוילי עלה לישראל ב-1995. הוא מתגורר בהרצליה. נשוי ללאה ואב לשניים. בנו, יצחק, הוא מבעלי ערוץ טלוויזיה עכשיו 14.

קישורים חיצוניים
----------------

ויקישיתוף מדיה וקבצים בנושא **מיכאל מירלשוילי** בוויקישיתוף
* 

* אתר האינטרנט הרשמי של מיכאל מירלשוילי
* מיכאל מירלשוילי, ברשת החברתית LinkedIn
* אתר למנויים בלבד חגי עמית, הכירו את המשפחה שמנסה לזעזע את שוק המזון בישראל, באתר TheMarker‏, 20 בינואר 2015
* הדס מגן, ‏המיליארדר מיכאל מירילשווילי רוצה עכשיו להפיק מים מאוויר, באתר גלובס, 29 באפריל 2017
* אתר למנויים בלבד שוקי שדה, אב ובנו, מיליארדרים, במסע רכישות בישראל: האוליגרכים שלא רוצים שתשמעו עליהם, באתר TheMarker‏, 16 ביוני 2017
* סופי שולמן, המיליארדר מיכאל מירילשווילי מדבר לראשונה על הכל: לא פוחד מאף אחד, רק מאלוהים, באתר כלכליסט, 19 בדצמבר 2019
* אחרי המתקפות על ערוץ 14: המהלך הקיצוני של אביו של מירילשוילי, באתר כיפה, 24 באוגוסט 2023
* שירית אביטן כהן, "אחרי כל מה שסבלתי בבריה"מ, אותי מאשימים שאני רוצה פה דיקטטורה?": מיכאל מירילשווילי בראיון נדיר, באתר ישראל היום, 14 בספטמבר 2023

הערות שוליים
------------

1. ↑  דרור רייך, הסיפור המדהים של המיליארדר הגיאורגי: מהכלא ברוסיה לקידוחי גז בישראל, באתר TheMarker‏, 16 באוגוסט 2012
2. ↑
3. ↑
4. ↑  אבנר הופשטיין, אוקראינה הטילה סנקציות על המיליארדר הישראלי מיכאל מירילשוילי, באתר זמן ישראל, 7 באוגוסט 2023
5. ↑  חן שליטא, ‏מארק צוקרברג הרוסי: יצחק מירילשווילי מתמודד על ערוץ מורשת, באתר גלובס, 27 בספטמבר 2012
6. ↑  דרור רייך, מיכאיל מירילשוילי רכש 5.2% מהכשרה אנרגיה תמורת 40 מיליון שקל, באתר TheMarker‏, 16 באוגוסט 2012
7. ↑  חנן גרינברג, ספר תורה למען גלעד, באתר ynet, 11 ביולי 2009
8. ↑  רון בר ששת, נשיא חדש לזק"א • עולם העסקים למען עולם העשייה, ‏ט"ו בכסלו תשע"ג
9. ↑  Alexander Mashkevich and Michael Mirilashvili to Create Specialty Vehicle Firefighting Brigade, ‏29 בדצמבר 2010 (באנגלית) (ארכיון)
10. ↑  אתר זק"א, משלחת חילוץ של זק"א ומד"א בדרך לבורגס, ‏17 ביולי 2012
11. ↑  אתמול, היום ומחר - ריאיון עם המנהל האדמיניסטרטיבי של הקונגרס, אהרון אלאשוילי
12. ↑  71 שנה לטבח באבי יאר
13. ↑  לירוי פרי, המשקיע שהפסיד 35 מיליון שקל בחודשיים: "ההפסד שלי בהכשרה אנרגיה הוא לא טרגדיה", באתר כלכליסט, 22 באוקטובר 2012
14. ↑  ילדי העדה הגאורגית הפגינו בקיאות בחידון תפילה, ‏ה' אלול תשע"א
15. ↑  Fedaa al-Qedra; Al Jazeera (2021-01-30). "Solar technology assists Gaza's contaminated-water emergency". *Al Jazeera*.